Nos Galterus, officialis et canonicus Matisconensis, et nos Ludovicus, dominus Bellijoci, notum facimus universis presentes litteras inspecturis, quod Bernardus de Charrui, domicellus, filius quondam Perrini de Charruy, domicelli, in nostris propter hoc presentiis constitutus, sciens, prudens et spontaneus donat, tradit vel quasi, cedit pariter et concedit in escambium venerabilibus et religiosis viris fratri Yvoni, miseratione divina abbati Cluniacensi, et conventui ejusdem loci ac eorum successoribus in perpetuum, ad opus domus sue de Grandiri[vo], res et jura que inferius continentur, de suo franco et quitto allodio, et sine reclamatione alicujus feodi existentes, absque honere alicujus servitutis, servicii seu servagii, liberas et immunes, quas debent seu tenent homines infrascripti super rebus inferius nominatis sitis in parrochiis de Grandi Rivo et de Lamure, videlicet Durandus Viat de Corcelles octo solidos, unum meterium frumenti, medietatem unius carde olei, duos pucinos censuales cum taillia alta et bassa supra mansum suum de Corcelles; item Perretus dou Mas et pares sui duos solidos et unam gallinam censuales sitos super vercheriam suam dou Mas; Matheus dou Mas viginti denarios et unam gallinam censuales sitos super vercheriam suam dou Mas; item li Caillote octo rasos avene censuales sitos super vercheriam suam de Cruce cum pertinenciis et appendiciis dictarum rerum universis, pro rebus quas predicta domus de Grandi Rivo dictorum abbatis et conventus habebat, tenebat et possidebat in manso de Chaluet, sita in parrochia de Grandi Rivo, cum pertinentiis et appenditiis universis, videlicet pro duodecim soludis et uno denario, uno meterio frumenti, undecim rasis avene et tribus pucinis censualibus super dicto manso de Chaluet debitis. Quam permutationem de dictis rebus, ut dictum est, factam, prout dictus Bernardus supradicta omnia asserit coram nobis esse vera, ipse Bernardus coram nobis laudat, approbat, gratificat et acceptat; cedens nichilominus et concedens dictis religiosis et suis, et in eos penitus transferens ob causam permutationis predicte omne jus et omnes actiones reales et personales, mixtas, meras, utiles et directas, civiles et pretorias, ipsum Bernardum continguentes in dictis rebus dictis religiosis in escambium, ut dictum est, traditis et earum pertinentiis et appendicii[s] universis, nichil juris, dominii, actionis, proprietatis, reclamationis, possessionis, usagii, servitutis aut alterius juris sibi et suis de cetero in eisdem retinendo, sed predicta universa et singula dictis religiosis in escambium tradita a se penitus et imperpetuum abditat (sic) et ea transfert in dictos religiosos et suos ob causam permutationis premisse; asserens per juramentum ipsas res in escambium premissis religiosis traditas esse nulli alii obligatas nec ad aliquem alium jure aliquo debere pertinere, nec aliquid fecit vel faciet aut fieri permittet, quominus dicta permutatio firma sit et stabilis in perpetuum in sua permaneat firmitate; devestivit se dictus Bernardus coram nobis de dictis rebus dictis religiosis in escambium traditis et dictos religiosos, ut asserit, investivit, etc. Hanc autem permutationem Beatrix de Charruy, mater dicti Bernardi, coram nobis laudat, approbat, gratificat et acceptat, et quicquid juris, actionis, proprietatis vel possessionis habet vel habere potest et debet in supradictis rebus, dictis religiosis in escambium traditis, ratione ypothece, dotis, vel quacunque alia ratione, eisdem religiosis et suis in perpetuum donat, quitat, cedit, concedit, guerpit pariter et remittit, juramento ab eadem coram nobis super hoc prestito corporali. Renunciant insuper coram nobis in hoc facto mater et filius predicti, ex certa scientia, etc. In cujus rei testimonium, ad preces et requisitionem dictorum Bernardi et Beatricis, nos predictus officialis sigillum nostrum, et nos predictus Ludovicus, dominus Bellijoci, sigillum nostrum presentibus litteris duximus apponendum. Datum anno Domini Mº CCº LXXXº primo, mense decembris.